b'\n_START_ARTICLE_\nPraksitel\n_START_SECTION_\nApolon Sauroktonos\n_START_PARAGRAPH_\nDruga dela, za katera se zdi, da so kopije Praksitelovih kipov, izra\xc5\xbeajo isto milino in nedolo\xc4\x8dljiv \xc5\xa1arm kot Hermes in otrok Dioniz. Med najopaznej\xc5\xa1imi med njimi so Apolon Sauroktonos ali "Apolon, ki ubija ku\xc5\xa1\xc4\x8darja". Upodablja mladeni\xc4\x8da, naslonjenega na drevo, ki leno namerja s pu\xc5\xa1\xc4\x8dico na ku\xc5\xa1\xc4\x8darja. Znanih je ve\xc4\x8d rimskih kopij iz 1. stoletja, tudi tiste v muzeju Louvre, Vatikanskem muzeju in Narodnem muzeju v Liverpoolu._NEWLINE_Tudi Afrodita iz Knida v Vatikanskem muzeju je kopija kipa, ki ga je Praksitel izdelal za Knid\xc4\x8dane, ki so ga prodali kralju Nikomedu v zameno za odpustitev precej\xc5\xa1njega dolga (Plinij)._NEWLINE_22. junija 2004 je Clevelandski muzej umetnosti (CMA) napovedal nakup anti\xc4\x8dnega bronastega kipa Apolona Sauroktonosa. Trdili so, da je edino skoraj v celoti izvirno Praksitelovo delo, \xc4\x8deprav bodo datacijo in pripisovanje kipa \xc5\xa1e naprej raziskovali. Delo so nameravali vklju\xc4\x8diti na Praksitelovo razstavo leta 2007, ki jo je priredil muzej Louvre v Parizu, toda pod pritiskom Gr\xc4\x8dije, ki je izpodbijala izvor dela in pravno lastni\xc5\xa1tvo, so ga Francozi izklju\xc4\x8dili z razstave.\n_START_SECTION_\nLikijski Apolon\n_START_PARAGRAPH_\nLikijskega Apolona, Apolona, naslonjenega ob drevesu, obi\xc4\x8dajno pripisujejo Praksitelu. Ka\xc5\xbee boga, ki po\xc4\x8diva, naslonjen (na drevo ali trino\xc5\xbenik), njegova desna roka se dotika vrha glave, lasje so spleteni v kite na vrhu glave, frizura je otro\xc5\xa1ka. Imenuje se "likijski", a ne po Likiji, ampak po  izgubljenem delu, ki ga je opisal Lucijan,  in naj bi bil razstavljen v liceju, enem od gimnazijev v Atenah.\n_START_SECTION_\nLeto, Apolon in Artemida\n_START_PARAGRAPH_\nIzkopavanja pri Mantineji v Arkadiji so razkrila bazo skupine Leto, Apolon in Artemida, ki jo je izdelal Praksitel. Nedvomno ni delo samega kiparja, ampak enega od njegovih pomo\xc4\x8dnikov. Kljub temu je prijetna in zgodovinsko dragocena. Pavzanias (viii. 9, I) tako opisuje bazo: "na bazi, ki podpira kipe, so Muze in satir Marsias, ki igrajo flavte (aulos - auloi)". Tri plo\xc5\xa1\xc4\x8de, ki so se ohranile, predstavljajo Apolona, Marsiasa, su\xc5\xbenja in \xc5\xa1est Muz, preostale tri plo\xc5\xa1\xc4\x8de so izginile.\n_START_SECTION_\nLeconfieldska glava\n_START_PARAGRAPH_\nZa Leconfieldsko glavo (glava Afrodite iz Knida, vklju\xc4\x8dena na razstavo leta 2007 v Louvru)  v Red Room, Petworth House, West Sussex, Velika Britanija, Adolf Furtw\xc3\xa4ngler trdi , da je dejansko delo Praksitela, kar utemeljuje s slogom in notranjo kakovostjo. Leconfieldsko glavo, ki  je temelj gr\xc5\xa1kih starin v Petworthu,  je verjetno kupil Gavin Hamilton v Rimu leta 1755.\n_START_SECTION_\nAberdeenska glava\n_START_PARAGRAPH_\nAberdeensko glavo ali Hermesa ali mladostnega Herakleja v Britanskem muzeju povezujejo s Praksitelom, saj presenetljivo spominja na Hermesa iz Olimpije.\n_START_SECTION_\nAfrodita iz Knida\n_START_PARAGRAPH_\nAfrodita iz Knida (Frina) je bil Praksitelov najbolj znan kip. To je bilo prvi\xc4\x8d, da je bila upodobljena gola \xc5\xbeenska v polnem obsegu. Njen sloves je bil velik, tako da je bila ovekove\xc4\x8dena v lirskem epigramu:_NEWLINE_Paris me je videl golo,_NEWLINE_Adonis in Anhis,_NEWLINE_samo jaz sem vedela za vse tri._NEWLINE_Kje je kipar videl mene?\n_START_SECTION_\nArtemida iz Antikire\n_START_PARAGRAPH_\nPo Pavzaniasu je kip Artemide naredil Praksitel za tempelj v Antikiri v Fokidi.  Videz kipa, ki je predstavljala boginjo z baklo in lokom v rokah in psom ob nogah, je znan iz 2. stoletja pred na\xc5\xa1im \xc5\xa1tetjem z bronaste medalje mesta.\n_START_SECTION_\nNegotovo avtorstvo\n_START_PARAGRAPH_\nVitruvij (vii, praef. 13) navaja Praksitela kot umetnika na mavzoleju v Halikarnasu (Mavzolova grobnica) in Strabon (XIV, 23, 51) mu pripisuje celo reliefno dekoracijo Artemidinega templja v Efezu. To pogosto velja za dvomljivo.\n_START_SECTION_\nRimske kopije\n_START_PARAGRAPH_\nPoleg teh del, povezanih s Praksitelom, je po opisih anti\xc4\x8dnih pisateljev \xc5\xa1e veliko kopij iz rimske dobe, kipi Hermesa, Dioniza, Afrodite, Satira in Nimf in podobno, v katerih je mogo\xc4\x8de razbrati raznovrsten izraz Praksitelovega sloga.'